Landskabet der blev væk
Forfattere: Janina Katz
Tidsskrift: passage (2002-09-01)

## Janina Katz

## Landskabet der blev væk

Min families skatkiste oppe på loftet. I luften. Usynlig.

Øjnene der kunne se den kan ikke længere se. Er selv usynlige.

Hvad er det jeg nu åbner med mine levende hænder?

Hvad er det jeg tager frem støver af og pudser?

Dette kostbare ingenting fyldt med sølvbægre frugtskåle af blomstret porcelæn bøger skrevet med sod.

Min længsel er stor og hævngerrig. Blodtørstig som et udsultet dyr.

Den har kun ord at spise sig mæt på.

Store ord og små.